На 7 август 1942 г. около 6000 души от американската 1-ва дивизия на морската пехота под командването на генерал-майор Александър Вандегрифт предприемат морски десант срещу Гуадалканал, изненадвайки 2000-те японски защитници на острова. Десантът е извършен със силна поддръжка по море и въздух и е посрещнат с малка първоначална съпротива. Гуадалканалското летище е превзето през първите 36 часа. Морската пехота го кръщава Хендерсън по името на майор Лофтън Хендерсън – летец, който загива, докато провежда въздушна бомбардировка срещу самолетоносача „Хирю“ в битката при Мидуей през изминалия месец. Летище Хендерсън бързо се превръща в център на гравитация в хода на Гуадалканалския конфликт.